王舍人路分生辰
作者：釋德洪
朝代：宋

paragraphs: 貴出賢王裔，宗連母后因。
秋容漱毛骨，春色照簪紳。
報國忠誠著，驚人句法新。
慣看青禁月，屢夢玉關塵。
博古知無敵，窮經亦絕倫。
後宵通七夕，今日是生辰。
佳氣凌湘浦，非煙壓楚闉。
綠醽浮白螘，綺席繞花輪。
壽綴諸天獻，詞容野客陳。
不凋蟾窟桂，難老海山春。
已作瞻雙闕，行看據要津。
功名先入手，圖畫在麒麟。